
Allah Taala ka hum par fazl o ehsaan hai ke us ne hamaari 
rushd o hidaayat aur tableegh e ahkaam ke liye apne 
Paighambar Sallallahu Alaihi Wasallam ko mab’oos 
farmaaya (means bheja). Rasool e Akram Sallallahu Alaihi 


Wasallam ne fareeza e tableegh ko badarja e uttam (means 
bahut hi achche se, mukammal taur se) anjaam diya. Har 
khair o bhalaayi ke kaam par apni ummat ki rehnumaayi 
farmaayi aur har buraayi se unhein khabardaar kiya aur 
khairkhwaahi ka haqq ada kar diya. Rabb e kayenaat ne 
apne Paighambar ke sharaf e sohbat aur tahseel e uloom e 
shari’at (shari’at ke ilm ke husool) ke liye aise logon ka 
intikhaab kiya jo is ummat ke afzal aur behtareen afraad 
the. Un sahaba ne baraah e raast (direct) Aap Sallallahu 
Alaihi Wasallam se ilm haasil kiya aur duniya o aakhirat 


mein sarfaraaz huwe. 



Sahaba e Kiraam ke sharaf o fazeelat par Kitaab o Sunnat 

se dalaail: 

Rasool e Akram Sallallahu Alaihi Wasallam ke baad 
Sahaba e Kiraam ne tableegh ke fareeze ko anjaam diya, is 
fareeze ko anjaam dene mein un ki koshishein qaabil e 
qadr hain. Sahaba e Kiraam ke aala (baland) maqam aur 
azeem ul martabat (oonche martabe waale) hone ka 
andaza is baat se bakhoobi lagaaya jaa sakta hai ke ek 
taraf unhein Nabi Sallallahu Alaihi Wasallam ki sohbat 
aur Rasool e Akram Sallallahu Alaihi Wasallam ke saath 
Allah ke kalime ko baland karne ke liye jihaad karne ki 
fazeelat haasil hai aur doosri taraf shari’at ki tableegh ke 
nateeja mein qiyamat tak aane waale musalmaanon ke ajr 


o sawab un ka muqaddar hain, kiunki unhon ne hi Rasool 
e Akram Sallallahu Alaihi Wasallam ke baad is ummat ko 
rushd o hidaayat ki raah par lagaaya aur Nabi Sallallahu 
Alaihi Wasallam ki zabaan e mubarak se saadir hone 
waale is azeem maqam ko haasil kiya: 

Tarjumah: Jis shakhs ne hidayat ki da’wat di use us 
hidayat ki pairwi karne walon ke ajr ke barabar ajr milega 
aur un ke ajr mein koi kami nahi hogi. 

(Sahih Muslim: 2674) 


Quran o Sunnat mein Sahaba e Kiraam Radhiallahu 
Anhum ke fazl o sharaf par mundarja zail (following) 


nusoos shaahid hain. 


Quran kareem: 


1. Allah Ta’ala ka yeh farmaan Quran e Kareem mein 

maujood hai: 

Tarjumah: Aur jo Muhajireen aur Ansaar saabiq aur 
muqaddam hain aur jitne log ikhlaas ke saath un ke pairo 
hain Allah un sab se raazi huwa aur woh sab us se raazi 
huwe aur Allah ne un ke liye aise baagh muhiyya kar 
rakhe hain jin ke neeche nehren jaari hongi jin mein 
hamesha rahenge yeh badi kaamyabi hai. 



(Surah At-Taubah, Surah No: 9 Ayat No: 100) 

2. Ek doosre maqaam par farmaaya: 

Tarjumah: Muhammed (Sallallahu Alaihi Wasallam) 
Allah ke Rasool hain aur jo log un ke saath hain kafiron 
par sakht hain aapas mein rehamdil hain, tu unhein 
dekhega ke ruku’ aur sajde kar rahe hain Allah Ta’ala ke 
fazl aur razamandi ki justujoo mein hain, un ka nishan un 


ke chehron par sajdon ke asar se hai, un ki yahi misal 
Tauraat mein hai aur un ki misal Injeel mein hai, misl us 
kheti ke jis ne apna ankhwa nikala phir use mazboot kiya 
aur woh mota ho gaya phir apne tane par seedha khada ho 
gaya aur kisaanon ko khush karne laga taake un ki wajah 
se kafiron ko chidhaye, in imaan walon aur neik aamaal 
walon se Allah ne bakhsish ka aur bahut bade sawaab ka 

wada kiya hai. 

(Surah Al-Fatah, Surah No: 48 Ayat No: 29) 

k e alfaaz un logon ke liye shadeed 
wa’eed aur khatarnaak hain jo Sahaba e Kiraam ke 
mutalliq naaraazgi rakhte hain aur jin ke dilon mein 
Sahaba e Kiraam ke baare mein keena aur bughz o 



adaawat maujood hai. 


3. Mazeed farmaya: 

Tarjumah: Tum mein se jin logo ne Fatah se pehle fi- 
sabeelillah (Allah ke raaste mein) diya hai aur qitaal kiya 
hai woh (doosron ke) barabar nahi, balki un se bahut bade 
darje ke hain jinhon ne Fatah ke baad khairaaten dien aur 
jihaad kiye. Haan bhalaayi ka wa’da to Allah Ta’ala ka un 
sab se hai jo kuch tum kar rahe ho us se Allah khabardaar 

hai. 


(Surah Al-Hadeed, Surah No: 57 Ayat No: 10) 



4. Maal e fay ke masaarif ke baare mein Irshaad e 


Rabbaani hai: 

Tarjumah: (Fay ka maal) un Muhajir miskeenon ke liye 


hai jo apne gharon se aur apne maalon se nikaal diye gaye 




hain woh Allah ke fazl aur us ki razamandi ke talabgaar 
hain aur Allah Ta’ala ki aur us ke Rasool ki madad karte 
hain yehi raastbaaz log hain. Aur (un ke liye) jinhon ne is 
ghar mein (yani Madinah) aur imaan mein in se pehle 
jagah bana li hai aur apni taraf hijrat kar ke aane walon se 
mohabbat karte hain aur Muhajireen ko jo kuch de diya 
jaaye us se woh apne dilon mein koi tangi nahi rakhte 
balke khud apne upar unhein tarjeeh dete hain go khud ko 
kitni hi sakht haajat ho (baat yeh hai) ke jo bhi apne nafs 
ke bukhl se bachaaya gaya wohi kaamyaab (aur baa- 
murad) hai. Aur (un ke liye) jo in ke baad aayen jo 
kahenge ke aye hamaare parwardigaar hamein baksh de 
aur hamaare un bhaiyon ko bhi jo hum se pehle imaan laa 
chuke hain aur imaandaaron ki taraf se hamaare dil mein 
keena (aur dushmani) na daal, aye hamaare Rabb be-shak 



tu shafqat aur meharbani karne waala hai. 

(Surah Al-Hashr, Surah No: 59 Ayat No: 8-10) 

Surah Hashr ki in Aayaat mein se pehli Muhaajireen aur 
doosri Ansaar ke fazaail par mabni hai jabki teesri un 
logon ke baare mein hai jo Sahaba e Kiraam ke baad aaye, 
jo Sahaba e Kiraam ke liye istighfaar karte huwe 
Parwardigaar se is baat ke talabgaar rahe ke un ke dilon 
mein kabhi Ashaab e Rasool ke liye keena aur bughz paida 
na ho. Aayaat mein mazkoor in teen aqsaam (Muhaajireen 
o Ansaar aur deegar Sahaba e Kiraam se mohabbat karne 
waalon) ke alawah deegar log shaitaan ke jhaanse mein 
girfataar ho kar zillat o ruswaayi se hamkinaar hote hain. 


5. Isi tarah ke gumraah logon ke liye Sayyedah Aisha 


Radhiallahu Anha ne farmaaya tha: 

Tarjumah: Logon ko hukm diya gaya tha ke woh Nabi 
Sallallahu Alaihi Wasallam ke ashaab ke liye isteghfaar 
karen to unhon ne un ko bura kehna shuru kar diya. 

(Sahih Muslim: 7539) 


Surah Al-Hashr ki in Aayaat ke tazkire mein Imam 
Nawawi Rahimahullah ne likha hai: 



Tarjumah: Imam Maalik ne isi se daleel li hai ke jo aadmi 
Sahaba e Kiraam ko bura bhala kahe, us ka maal e fay 
mein koi haqq nahi, kiunki Allah Ta’ala ne maal e fay ka 
istehqaaq Sahaba e Kiraam ke baad aane waalon ke liye is 
shart ke saath rakha hai ke woh un ke liye istighfaar karne 

waale hon. 

(Sharah An-Nawawi: 18/158-159) 


Inhi aayaat ki tafseer mein Imam Ibn e Kaseer 
Rahimahullah likhte hain: 

Imam Maalik ne is Aayat e Kareemah se kya khoob 
istedlaal kiya hai ke woh Raafizi jo sahaba ko gaaliyaan 


deta hai, woh maal e fay ka haqdaar nahi theharta, kiunki 
woh un awsaaf se muttasif nahi jin ka is Aayat «J^ t Uj j 

(Tarjumah upar guzar chuka hai) mein zikr hai. 


Ahadees o Aasaar: 

6. Rasool e Akram Sallallahu Alaihi Wasallam ka irshad e 

giraami hai: 

Tarjumah: Sab se behtar mere zamaane ke log hain, phir 
woh log jo us ke baad honge, phir woh log jo us ke baad 

honge. 





(Sahih Bukhari: 2652) 


Sahih Muslim mein Hazrat Abu Hurairah Radhiallahu 


Anhu ki riwayat ke alfaaz is se kuch mukhtalif hain: 

Tarjumah: Meri ummat ke behtareen log is zamaane ke 
hain jis mein meri bi’sat hue hai, phir woh log hain jo un 
ke saath (ke daur ke) hain. (Raawi ka kehna hai ki) Allah 
hi khoob jaanta hai ke Aap ne teesre zamaane ka zikr kiya 

tha ya nahi 
(Sahih Muslim: 2534) 


Sahih Muslim mein hi Hazrat Aisha Radhiallahu Anha ki 


riwayat in alfaaz ke sath bhi hai: 

Tarjumah: Hazrat Aisha Radhiallahu Anha farmaati hain 
ke ek aadmi ne Nabi Sallallahu Alaihi Wasallam se sawaal 
kiya ke behtareen log kon hain? Aap ne jawaab diya ke 
mere zamane ke log, phir doosre aur phir teesre zamaane 

ke log. 

(Sahih Muslim: 2536) 


7. Sahihain (Bukhari aur Muslim) mein Hazrat Abu Sa’eed 


Khudri Radhiallahu Anhu se riwayat hai ki Rasool e 
Akram Sallallahu Alaihi Wasallam ne farmaya: 

Tarjumah: Ek zamaana aayega ke Ahl-e-Islam ki 
jama’atein Jihaad karengi to un se poocha jaayega ke kya 
tumhaare saath Rasoolullah Sallallahu Alaihi Wasallam ka 
koi Sahabi bhi hai? Woh kahenge ke haan hain. Tab un ki 
fatah hogi. Phir ek aisa zamaana aayega ke musalmaanon 
ki jama’atein Jihaad karengi aur us mauqa’ par yeh 
poocha jaayega ke yahan Rasoolullah Sallallahu Alaihi 
Wasallam ke Sahabi ki sohbat uthaane waale (Taba’ee) bhi 
maujood hain? Jawaab hoga ke haan hain aur un ke zariya 
fatah ki dua maangi jaayegi, us ke baad ek zamaana aisa 
aayega ke musalmaanon ki jama’atein Jihaad karengi aur 


us waqt sawaal uthega ke kya yahan koi buzurg aise hain 
jo Rasoolullah Sallallahu Alaihi Wasallam ke sahaba ke 
shaagirdon mein se kisi buzurg ki sohbat mein rahe hun? 
Jawaab hoga ke haan hain, to un ke zariya fatah ki dua 
maangi jaayegi phir un ki fatah hogi. 

(Sahih Bukhari: 3649, Sahih Muslim: 2532) 

8. Ibn e Battah se Sahih Sanad se riwayat kiya hai ki 
Abdullah bin Abbas Radhiallahu Anhuma farmaate hain: 

Tarjumah: Ashaab e Rasool ko bura bhala mat kaho, un ki 
Rasool Sallallahu Alaihi Wasallam se ek ghadi sharaf e 


sohbat, tumaahre chalees (40) saal ke amal se behtar hai. 


(Aqeeda e Tahawiyyah ke Shaareh ne isko zikr kiya hai, 
page no: 530, Ash-sharah Al-Ibaanah, page no: 119) 

Wakee’ ki riwayat ke alfaaz hain: 

Tarjumah: Tum mein se kisi ek ke Umar bhar ke aamaal 

se behtar hai. 


9. Hazrat Sa’eed bin Zaid ne Ashra e Mubashsharah 
Sahaba ka tazkirah karte huwe farmaaya: 

Tarjumah: Sahaba e Kiraam mein se kisi ka Nabi 


Sallallahu Alaihi Wasallam ke saath kisi jung mein shirkat 



jis mein unka chehra ghubaar aalood ho jaaye yeh ziyadah 


behtar hai is se ki tum mein ka koi shakhs apni umar bhar 
amal kare agarche uski umar Nooh (Alaihissalam) ki umar 

ho. 


(Abu Dawood: 4650) 

* Allama Albani Rahimahullah ne Sahih kaha hai. 


10. Sahih Bukhari mein Hazrat Abu Sa’eed Khudri 
Radhiallahu Anhu se riwayat hai ke Rasool e Akram 

Sallallahu Alaihi Wasallam ne farmaaya: 

Tarjumah: Mere ashaab ko bura-bhala mat kaho. Agar 
koi shakhs Uhud pahaad ke barabar bhi sona (Allah ki 
raah mein) kharch kar daale to un ke ek Mudd ghalla ke 



barabar bhi nahi ho sakta aur na un ke aadhe Mudd ke 


barabar. 

(Sahih Bukhari: 3673) 


Sahaba e Kiraam neki aur taqwa aur amanat o dayanat ke 

aala maqam par faaiz hain: 

Sahaba e Kiraam ke taqwa aur adalat par Quran o Sunnat 
Shahid hain. Allah Ta’ala aur Rasool Sallallahu Alaihi 
Wasallam ki taraf se un ki ta’reef kisi se makhfi (chupi 


hue) nahi. 


Aimma e Aslaaf ke Aqwaal: 

11. Imam Nawawi Rahimahullah “At-Taqreeb” mein 

likhte hain: 

Tamaam Sahaba e Kiraam aadil hain chahe un ka fitnon 
se paala pada ya un fitnon se mehfooz rahe aur is par 
ummat ke mo’tabar logon ka ijma’ hai. 

(At-Taqreeb: 1/92) 

12. Hafiz Ibn e Hajar Rahimahullah 66 A1-Isaabah” mein 


naqal karte hain: 


Ahl e Sunnat ka is baat par ittefaaq hai ke tamam Sahaba 
e Kiraam aadil hain. Sirf bid’ati aur na-qabil e aitbaar 
logon ne is baat ki mukhalifat ki hai. 

Isi liye Sanad e Hadees mein agar Sahabi ka naam 
Majhool bhi ho to koi harj nahi. Agar Taba’ee yun kahe: 

&&'» to us se riwayat ki sehat par 
koi asar nahi padta kiunki Sahabi ke naam ka zikr na bhi 
ho to koi nuqsaan nahi. Yeh sahaba ke adalat o amanat ke 
aala maqam par faaiz hone ki wajah se hai. 

13. Khateeb Baghdaadi 66 A1-Kifayah” mein likhte hain: 
Muttasil Hadees ki qabooliyat mein bhi raawiyon ka aadil 
hona shart hai. Sahaba e Kiraam ke alawah baqi Hadees 
ke raawiyon par behas zaroori hai taaki Hadees ke raawi 



ki adalat saabit ho sake, lekin Sahaba e Kiraam ke halaat 
ki chaan bayan zaroori nahi, is liye un ki adalat o amaanat 
aur taharat o rif’at e manzilat khud Rabb e kaayenaat ki 

taraf se saabit hai. 

In kalimaat e faazilah ke baad Khateeb Baghdadi ne 
Sahaba e Kiraam Ki fazeelat o azmat mein baaz Aayaat o 
Ahadees ka tazkirah karne ke baad un ki shaan yun bayan 

ki: 

Agar Allah Ta’ala aur Nabi Sallallahu Alaihi Wasallam se 
Sahaba e Kiraam ki fazeelat se mutalliq kuch manqool na 
bhi hota tab bhi un ke apne imaani halaat, hijrat, jihaad 
aur deen ki sar-balandi ke liye jaan o maal aur aulaad ki 
qurbani un ki adalat o amanat aur aqeedah aur amal ki 
pakeezgi aur taharat un ke baad azmat o shaan ka aitraaf 
karne walon se kahin ziyadah badh kar hai. Abu Zur’ah se 


riwayat hai ke jab aap kisi ko Sahaba e Kiraam ki shaan 


mein gustaakhi karte huwe dekhen to jaan len ke woh 
zindeeq hai. Is liye ke Nabi Sallallahu Alaihi Wasallam ki 
zaat aur Quran e kareem hamaare nazdeek barhaq hain, 
hum tak Quran aur Sunnat e Rasool Sallallahu Alaihi 
Wasallam pahunchne ka zariya Ashaab e Rasool Sallallahu 
Alaihi Wasallam hi hain. Yeh zindeeq aur Mulhid log 
hamaare gawahaan e Shari’at par jirah kar ke Kitaab o 
Sunnat ko mu’attal (nakaarah) karna chaahte hain aur 
haqeeqat mein yahi zindeeq jirah ke haqdaar hain. 

(Al-Kifaayah: 1/48-49) 


Sahaba e Kiraam Radhiallahu Anhum ke baare mein Ahle 
Sunnat Wal-Jama’at ka aqeedah: 

Ahle Sunnat Wal-Jama’at Sahaba e Kiraam Radhiallahu 


Anhum ke baare mein ifraat o tafreet se balaatar (pare, 
door) ho kar miyana-rawi aur aitedaal par mabni mauqif 
rakhte hain. Sahaba e Kiraam Radhiallahu Anhum ki 
azmat mein ghulu karte huwe unhein Allah ya Rasoolullah 
Sallallahu Aiaihi Wasallam ka maqaam de dena ya unhein 
un ke mansab se gira kar ta’n o tashnee’ aur sabb o 
shatam (gaali glooch) ka nishana banana Ahle Sunnat ke 
Manhaj ke khilaaf hai. Ahle Sunnat ifraat o ghulu aur 
tafreet o tanqees se balatar (pare, door) ho kar Sahaba e 
Kiraam se mohabbat rakhte hain aur Adl o insaaf ke saath 
unhein un ka sahih maqam dete hain, na un ki shaan mein 
ghulu karte aur na hi kotaahi aur gustaakhi ke murtakib 
hote hain. Ahle Sunnat ki zubanein Sahaba e Kiraam ki 
ta’reef aur un ke dil Sahaba ki mohabbat se bhare huwe 


hain. 


Sahaba e Kiraam Radhiallahu Anhum ke darmiyan jo 
ghalatfehmiya aur ikhtilafaat huwe, us mein Sahaba ne 
apne ijtihaadaat ki roshni mein trz e amal ikhtiyar kiya, 
yahan bhi un ke liye ijtehaad ka ajr musallam hai. Durust 
hone par dohra ajr aur khata ki soorat mein ek ajr aur 
ghalati mu’aaf hai. Yeh baat zehan-nasheen rahe ke woh 
ma’soom nahi the balki bashari taqaaze se un se lagzishen 
hoti thein, lekin beharhaal doosron ki nisbat un ki 
ghalatiyan kam aur khoobiyan ziyadah hain aur un ke liye 
Allah Ta’ala ki taraf se maghfirat o rizwan ka parwana 

bhi hai. 

Sahaba e Kiraam ke baare mein aaimma e Salaf ke 


aqwaal: 


1. Imam Tahawi Rahimahullah ne aqeeda e Ahle Sunnat ki 

tarjumani in alfaaz se ki hai: 



Tarjumah: Hum Ashaab e Rasool se mohabbat rakhte 
hain, un ki mohabbat mein kotahi nahi karte aur na hi un 
mein se kisi se izhaar e baraa’at karte hain. Sahaba se 
bughz rakhne walon aur un ka zikr e khair na karne walon 
se hum bughz rakhte hain, hum un ka zikr sirf aur sirf 
khair ke saath karte hain. Sahaba se mohabbat deen, 
imaan aur ehsaan hai aur un se bughz dar haqeeqat 


sarkashi aur kufr o nifaaq hai. 




(Aqeedah Tahawiyyah) 


2. Ibn e Abi Zaid Qairwaani Maliki apne mashhoor risala 
mein Ahle Sunnat ka mauqif is tarah bayan karte hain: 
Behtareen zamaana Rasool e Akram Sallallahu Alaihi 
Wasallam ke sharf e sohbat se faizyaab hone walon ka 
zamaana hai aur un mein se afzal tareen bit-tarteeb 
(tarteeb se) Khulafaa e Rashideen Hazrat Abu Bakr 
Siddiq, Hazrat Umar Farooq, Hazrat Usmaan aur Hazrat 
Ali Radhiallahu Anhum Ajma’een hain. Sahaba e Kiraam 
ka zikr e khair zabanon par rahe aur un ke darmiyaan 
ikhtilaaf par behas na ki jaaye. Sab se badh kar unhi ka 
haqq hai ke fitnon aur ikhtilafaat ke waaqi’aat mein un ke 
liye behtar raah nikaali jaaye aur un ke haqq mein behtar 
mauqif ikhtiyaar karne ka tasawwur apnaya jaaye. 


(Ar-Risaalah Lil-Qairwani: 1/9) 


3. Imam Ahmad bin Hambal Rahimahullah 66 Kitaab-us- 

Sunnah” mein likhte hain: 

Ashaab e Rasool Sallallahu Alaihi Wasallam ke mahaasin 
ka tazkirah aur un ke baahmi ikhtilafaat par bahes na 
karna mustahab hai. Jo Sahaba e Kiraam ya un mein se 
kisi ko bhi bura kahe, woh bid’ati aur raafizi hai, un se 
mohabbat karna sunnat hai, un ki iqtida aur un ke liye dua 
waseela e qurbat aur un ki aadaat ko ikhtiyar karna baa’is 

e fazeelat hai. 

Imam Ahmad ka mazeed kehna hai: 

Kisi ke liye Sahaba e Kiraam ka zikr e soo (bura zikr) ya 
un par ta’n o tashnee’ karna jaaiz nahi. Haakim e waqt 
par farz hai ke aisa karne waale ko saza de, kiunki yeh 


jurm na-qabil mu’aafi hai. Saza dene ke baad us se taubah 


karwaayi jaaye, agar taubah kare to behtar warna use 
dobarah saza di jaaye aur use qaid mein rakha jaaye jab 
tak ke woh taubah kar ke is bure kaam se baz na aaye. 

4. Imam Abu Usmaan Saboni Rahimahullah apni 
kitaab 66 Aqeedat-us-Salaf Wa Ashaabul Hadees” mein 

likhte hain: 

Aslaaf o Muhaddiseen, Sahaba ke bahmi mushaajaraat 
mein sukoot (khamooshi) ikhtiyaar karne aur un ke aibon 
aur kamiyon se zabanon ko paak rakhne ke nazriyeh par 
qaim hain. Sahaba e Kiraam ke liye Allah ki rehmat ka 
izhaar aur un se mohabbat un ka aqeedah hai. 
(Aqeedat-us-Salaf Wa Ashaabul Hadees: 294) 


Sahaba e Kiraam par ta’n o tashnee’ dar haqeeqat islam 

par hamla hai! 

Sahaba e Kiraam ki zaat par hamla dar-haqeeqat islam 
par ta’na-zani karna hai, kiunki unhin ke zariye hamein 
Islam pahuncha. Hazrat Imam Abu Zur’ah ke qaul mein 

yeh baat guzar chuki hai: 

Sahaba e Kiraam ne hi hamein Quran o Sunnat ki 
ta’leemaat se roshnaas karwaya hai. Yaqeenan yeh Sahaba 
ke dushman Sahaba e Kiraam par jirah kar ke hamaare 
deen aur Kitaab o Sunnat ko mo’attal (nakaarah) aur be- 
waq’at karna chaahte hain dar-haqeeqat yahi log majrooh 
aur makrooh hain aur yeh zindeeq (deen dushman) hain. 

